《喜晴行》
元代·方回

漂零踪迹客囊空，迅驶光阴岁律穷。
野次忽惊三夜雪，林端初住五更风。
斗杓南指天犹黑，海气东升日已红。
稍借晴光动杨柳，归心肯复后春鸿。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。